เช้านี้กรุงเทพมหานครและปริมณฑลอากาศดี ค่าฝุ่นอยู่ในเกณฑ์มาตรฐานทุกพื้นที่ หลังมีลมพัดแรงช่วยลดการสะสมของฝุ่น
เช้านี้กรุงเทพมหานครและปริมณฑลอากาศดี ค่าฝุ่นอยู่ในเกณฑ์มาตรฐานทุกพื้นที่ หลังมีลมพัดแรงช่วยลดการสะสมของฝุ่น          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 14 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 8 - 27 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงทุกพื้นที่จากเมื่อวานนี้ 13 กุมภาพันธ์ 2563 โดยอยู่ในเกณฑ์มาตรฐานที่กำหนดทุกพื้นที่ เนื่องจากมีลมพัดแรงในหลายพื้นที่ ความเร็วสูงสุด 22.2 กิโลเมตรต่อชั่วโมง ทำให้ฝุ่นละอองกระจายตัวได้ดีและไม่เกิดการสะสม แม้สภาพการจราจรหนาแน่นในบางเส้นทางแต่เคลื่อนตัวได้ดี โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 14 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 17 - 76 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐานที่กำหนด ภาพรวมแนวโน้มค่าฝุ่นละอองเพิ่มขึ้นเล็กน้อยในบางพื้นที่จากเมื่อวานนี้ 13 กุมภาพันธ์ 2563 โดยค่าฝุ่น PM 2.5 อยู่ในระดับสีส้ม 2 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362